CELEX: 62017TN0560
Language: mt
Date: 2017-08-16 00:00:00
Title: Kawża T-560/17: Rikors ippreżentat fis-16 ta’ Awwissu 2017 – Fortischem vs Il-Parlament u L-Kunsill

30.10.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 369/30
            
         Rikors ippreżentat fis-16 ta’ Awwissu 2017 – Fortischem vs Il-Parlament u L-Kunsill
   (Kawża T-560/17)
   (2017/C 369/42)
   Lingwa tal-kawża: l-Ingliż
   
      Partijiet
   
   
      Rikorrenti: Fortischem a.s. (Nováky, l-Islovakja) (rappreżentanti: C. Arhold, P. Hodál u M. Staroň, avukati)
   
      Konvenuti: Il-Parlament Ewropew u L-Kunsill tal-Unjoni Ewropea
   
      Talbiet
   
   
               —
            
            
               tannulla l-ittra (d) tal-Parti I, tal-Anness III tar-Regolament (UE) 2017/852 tal-Parlament Ewropew u tal-Kunsill, tas-17 ta’ Mejju 2017, dwar il-merkurju, u li jħassar ir-Regolament (KE) Nru 1102/2008 (1); u
            
         
               —
            
            
               taġġudika l-ispejjeż tal-kawża favur ir-rikorrenti.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka tliet motivi.
   
               1.
            
            
               L-ewwel motiv ibbażat fuq l-allegazzjoni li d-dispożizzjoni kkontestata għandha tiġi annullata għaliex tikser il-prinċipju ta’ aspettattivi leġittimi billi ċċaħħad lill-operaturi ta’ siti ta’ produzzjoni ta’ ċelloli tal-merkurju mill-possibbilità li huma għandhom li jirċievu estensjoni talli kkonformaw ruħhom mal-aqwa tekniki disponibbli jekk ir-rekwiżiti previsti fid-Direttiva 2010/75/UE tal-Parlament Ewropew u tal-Kunsill, tal-24 ta’ Novembru 2010, dwar l-emissjonijiet industrijali (il-prevenzjoni u l-kontroll integrati tat-tniġġis), ikunu sodisfatti.
            
         
               2.
            
            
               It-tieni motiv ibbażat fuq l-allegazzjoni li d-dispożizzjoni kkontestata għandha tiġi annullata għaliex tikser il-prinċipju ta’ proporzjonalità billi (i) tistabbilixxi terminu fiss għall-eliminazzjoni gradwali tal-produzzjoni taċ-ċelloli tal-merkurju li huwa ħafna iktar bikri mit-terminu li jirriżulta mil-leġiżlazzjoni internazzjonali applikabbli dwar il-merkurju, mingħajr ma tipprevedi, minn tal-inqas, il-possibbiltà li jingħataw estensjonijiet/eżenzjonijiet f’każijiet speċifiċi, (ii) tippromwovi leġiżlazzjoni li ma tistax tipprovdi xi benefiċċji ambjentali sinjifikattivi għall-pubbliku inġenerali iżda fl-istess ħin tikkawża żvantaġġi sinjifikattivi għall-operaturi ekonomiċi, u (iii) tinjora leġiżlazzjoni eżistenti li diġà tipprevedi regoli ċari għall-eliminazzjoni gradwali u għal estensjonijiet/eżenzjonijiet u tonqos milli tipprevedi klawżoli tagħha stess dwar il-każijiet li jqajmu diffikultajiet eċċessivi.
            
         
               3.
            
            
               It-tielet motiv ibbażat fuq l-allegazzjoni li d-dispożizzjoni kkontestata għandha tiġi annullata għaliex din ser tikkawża telf għan-negozju tar-rikorrenti li jammonta għal ksur tad-dritt fundamentali għal proprjetà taħt il-Karta tad-Drittijiet Fundamentali tal-Unjoni Ewropea, għaliex huwa sproporzjonat meta mqabbel mal-għanijiet tad-dispożizzjoni kkontestata u jista’ jintlaħaq permezz ta’ miżuri inqas restrittivi.
            
         
      (1)  Regolament (UE) 2017/852 tal-Parlament Ewropew u tal-Kunsill, tas-17 ta’ Mejju 2017, dwar il-merkurju, u li jħassar ir-Regolament (KE) Nru 1102/2008 (ĠU 2017, L 137, p. 1)